**Prečišćeni tekst Zakona o mirnom rješavanju radnih sporova[[1]](#footnote-1)**

*Zakon je objavljen u "Službenom listu CG", br.* [*16/2007*](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica#zk16/07) *i* [*53/2011*](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica#zk53/11)*.*

**I OSNOVNE ODREDBE**

**Predmet**

**Član 1**

Ovim zakonom uređuju se način i postupak mirnog rješavanja radnih sporova (kolektivnih i individualnih), izbor, prava i obaveze miritelja i arbitara i druga pitanja od značaja za mirno rješavanje radnih sporova.

Postupak mirnog rješavanja radnih sporova pokreće se i vodi u skladu sa ovim zakonom, ako za pojedini radni spor posebnim propisom nije drukčije određeno.

**Kolektivni radni spor**

**Član 2** [**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

Kolektivnim radnim sporom (u daljem tekstu: kolektivni spor) smatra se spor koji je nastao:

- u postupku zaključivanja, kao i izmjena i dopuna kolektivnih ugovora;

- u slučaju kada poslodavac na sve zaposlene ne primjenjuje pojedine odredbe kolektivnog ugovora;

- povodom ostvarivanja prava na sindikalno organizovanje;

- u ostvarivanju prava na štrajk;

* + **povodom drugih sporova između sindikata i poslodavca u vezi sa ostvarivanjem prava iz rada i po osnovu rada.**

**Strane u kolektivnom sporu**

**Član 3** [**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

Strane u kolektivnom sporu su:

- za spor iz člana 2 stav 1 al. 1 i 2 ovog zakona učesnici u zaključivanju kolektivnog ugovora, u skladu sa zakonom;

- za spor iz člana 2 stav 1 alineja 3 **i 5** ovog zakona ovlašćeni predstavnik sindikata i poslodavac, odnosno predstavnici sindikalnih organizacija na odgovarajućem nivou;

- za spor iz člana 2 stav 1 alineja 4 ovog zakona štrajkački odbor koji zastupa interese zaposlenih i u njihovo ime vodi štrajk i poslodavac, odnosno pregovaračko tijelo koje odredi poslodavac.

**Individualni radni spor**

**Član 4**

Individualnim radnim sporom (u daljem tekstu: individualni spor) smatra se spor koji nastaje u ostvarivanju prava zaposlenog iz rada i po osnovu rada.

Strane u individualnom sporu su zaposleni i poslodavac.

**Miritelj i arbitar**

**Član 5** [**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

U postupku mirnog rješavanja kolektivnih i individualnih sporova učestvuje miritelj, odnosno arbitar.

Miritelj je lice koje pruža pomoć stranama u kolektivnom sporu **i daje preporuku** sa ciljem da zaključe sporazum o rješenju spora.

Arbitar je lice koje vodi spor i odlučuje o predmetu individualnog spora.

**Dobrovoljnost**

**Član 6**

Strane u kolektivnom i individualnom sporu (u daljem tekstu: strane u sporu) dobrovoljno odlučuju o pristupanju mirnom rješavanju spora, ako ovim zakonom nije drukčije određeno.

**Jednakost**

**Član 7**

Strane u sporu imaju jednaka prava.

**Tajnost**

**Član 8**

Na zahtjev strana u sporu, svaki podnesak, isprava ili drugi dokument koji je upotrijebljen u postupku mirnog rješavanja spora se vraća stranama bez zadržavanja kopije.

**Nepristrasnost i nezavisnost**

**Član 9**

Miritelj, odnosno arbitar je dužan da postupa nezavisno i nepristrasno, u cilju postizanja mirnog rješavanja spora.

**II AGENCIJA ZA MIRNO RJEŠAVANjE RADNIH SPOROVA**

**Osnivanje**

**Član 10**

Radi obavljanja stručnih poslova koji se odnose na mirno rješavanje radnih sporova osniva se Agencija za mirno rješavanje radnih sporova, kao posebna organizacija, sa svojstvom pravnog lica (u daljem tekstu: Agencija).

**Djelokrug rada**

**Član 11 ﻿**[**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

Agencija:

1) obavlja stručne poslove koji se odnose na mirno rješavanje kolektivnih individualnih sporova;

2) vrši izbor miritelja i arbitara;

3) vodi Imenik miritelja i arbitara (u daljem tekstu: Imenik);

4) vrši obuku i stručno usavršavanje miritelja i arbitara;

5) odlučuje o izuzeću miritelja i arbitara;

6) vodi evidenciju o postupcima mirnog rješavanja radnih sporova;

7) obavlja i druge poslove određene zakonom.

**Poslove iz stava 1 tač. 2 do 6 ovog člana Agencija vrši kao javna ovlašćenja.**

**Akt o osnivanju**

**Član 12**

Agenciju iz člana 10 ovog zakona osniva Vlada Crne Gore (u daljem tekstu: Vlada).

Aktom o osnivanju Agencije uređuje se: organi Agencije, nadležnosti i način njihovog izbora, trajanje mandata, sjedište, sredstva za osnivanje i rad, način donošenja statuta i drugih akata i druga pitanja od značaja za rad Agencije.

**III MIRITELJI I ARBITRI**

**Uslovi**

**Član 13**

Za miritelja i arbitra može biti izabrano lice koje ispunjava opšte uslove propisane zakonom i sljedeće posebne uslove:

1) da je državljanin Crne Gore;

2) da ima visoku školsku spremu i najmanje pet godina radnog iskustva iz oblasti radnog zakonodavstva;

3) da je završio odgovarajući program obuke i stručno usavršavanje za miritelja, odnosno arbitra;

4) da nije osuđivan za krivično djelo na bezuslovnu kaznu zatvora od najmanje šest mjeseci ili za kažnjivo djelo koje ga čini nepodobnim za obavljanje ovih poslova.

**Program obuke**

**Član 14**

 Program obuke za miritelja i arbitra, kao i način njegovog sprovođenja utvrđuje Agencija.

**Prijavljivanje**

**Član 15**

Poziv za izbor miritelja, odnosno arbitra objavljuje Agencija u jednom od štampanih medija u Crnoj Gori.

**Izbor**

**Član 16**

Postupak za izbor i razrješenje miritelja, odnosno arbitra vodi komisija koju obrazuje direktor Agencije.

Odluku o izboru miritelja, odnosno arbitra donosi direktor Agencije, na predlog komisije iz stava 1 ovog člana.

**Trajanje mandata**

**Član 17**

Miritelj, odnosno arbitar se bira na period od četiri godine i može biti ponovo izabran.

**Imenik**

**Član 18**

Direktor Agencije donosi rješenje o upisu u Imenik, u roku od tri dana od dana donošenja odluke o izboru.

Svojstvo miritelja, odnosno arbitra stiče se danom upisa u Imenik.

**Sadržaj Imenika**

**Član 19**

Imenik sadrži sljedeće podatke:

1) ime i prezime miritelja, odnosno arbitra;

2) adresu;

3) vrstu školske spreme;

4) naziv i sjedište poslodavca, ako je u radnom odnosu;

5) broj i datum odluke o izboru;

6) broj i datum rješenja o upisu u Imenik,

7) broj i datum rješenja o brisanju iz Imenika.

Miritelj i arbitar dužni su da prijave promjenu podataka iz stava 1 tač. 2 i 4 ovog člana u roku od tri dana od dana nastanka promjene.

**Brisanje iz Imenika**

**Član 20** [**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

Svojstvo miritelja, odnosno arbitra prestaje brisanjem iz Imenika.

Miritelj, odnosno arbitar se briše iz Imenika, ako:

1) to sam zatraži;

2) se utvrdi da nijesu postojali, odnosno da su prestali da postoje uslovi na osnovu kojih je izabran;

3) odbije da se stručno usavršava;

4) se neuredno odaziva na poziv Agencije;

5) neopravdano odugovlači postupak mirnog rješavanja radnog spora;

6) mu je, na osnovu sudske odluke, oduzeta ili ograničena poslovna sposobnost;

7) je na način propisan zakonom utvrđeno da je kod miritelja, odnosno arbitra došlo do gubitka radne sposobnosti;

**8) istekom mandata ne bude ponovo biran.**

Zahtjev za brisanje iz Imenika mogu podnijeti strane u sporu ili drugo zainteresovano lice.

Zahtjev iz stava 3 ovog člana podnosi se komisiji i mora biti obrazložen.

Rješenje za brisanje iz Imenika donosi direktor Agencije na predlog komisije, u roku od 15 dana od dana podnošenja zahtjeva.

Rješenje iz stava 5 ovog člana je konačno i protiv njega se može pokrenuti upravni spor.

**Objavljivanje rješenja**

**Član 21**

Rješenje o upisu i brisanju iz Imenika objavljuje se u "Službenom listu Crne Gore".

**Izuzeće miritelja, odnosno arbitra**

**Član 22 ﻿**[**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

Strana u sporu može direktoru Agencije da podnese zahtjev za izuzeće miritelja, odnosno arbitra, ako:

1) zastupa, odnosno ako je zastupao jednu od strana u sporu u poslednje dvije godine;

2) je srodnik po krvi u pravoj liniji do bilo kog stepena, a u pobočnoj liniji do četvrtog stepena srodstva neke od strana u sporu, odnosno ako je bračni drug ili srodnik po tazbini do drugog stepena srodstva neke od strana u sporu;

3) je u radnom odnosu sa nekom od strana u sporu ili je takav odnos postojao u posljednje dvije godine;

**4) je član organa upravljanja ili ima vlasnički udio kod poslodavca koji je strana u sporu.**

Miritelj, odnosno arbitar, po službenoj dužnosti, vodi računa o razlozima za izuzeće u toku postupka i dužan je da o njima obavijesti direktora Agencije.

Direktor Agencije odlučuje o izuzeću miritelja, odnosno arbitra, po obavještenju miritelja, odnosno arbitra ili na zahtjev strane u sporu, u roku od tri dana od dana saznanja za postojanje razloga za izuzeće.

U slučaju izuzeća, postupak mirnog rješavanja radnog spora nastavlja se izborom novog miritelja, odnosno arbitra u skladu sa ovim zakonom.

**Dužnosti miritelja, odnosno arbitra**

**Član 23** [**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

Miritelj, odnosno arbitar je dužan da postupak mirenja vodi objektivno, savjesno i bez odugovlačenja, vodeći računa o interesima svake strane u sporu.

Miritelj, odnosno arbitar je dužan da se stručno usavršava.

Miritelj, odnosno arbitar je dužan da redovno obavještava Agenciju o pokretanju, toku i okončanju postupka mirnog rješavanja radnog spora.

**Miritelj, odnosno arbitar je dužan da trajno čuva podatke do kojih je došao u toku postupka, kao poslovnu tajnu.**

**Miritelj, odnosno arbitar obaveze i ovlašćenja koje ima u toku postupka ne može prenijeti na drugo lice.**

**Prava miritelja, odnosno arbitra**

**Član 24**[**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) **- 16/2007**

Miritelj, odnosno arbitar ima pravo na nagradu za rad i naknadu troškova, u skladu sa aktom Agencije.

**IV POSTUPAK MIRNOG RJEŠAVANjA RADNOG SPORA**

**1. Zajedničke odredbe**

**Pokretanje postupka**

**Član 25**

Postupak mirnog rješavanja radnog spora pokreće se podnošenjem predloga Agenciji.

Strane u sporu predlog iz stava 1 ovog člana mogu podnijeti zajednički ili pojedinačno.

Predlog sadrži naročito:

1) ime, prezime i adresu, odnosno naziv i sjedište strana u sporu;

2) vrstu i predmet spora;

3) učesnike u sporu;

4) mjesto i vrijeme pregovora;

5) predlog miritelja, odnosno arbitra.

Uz predlog, strane u sporu dostavljaju dokumentaciju u vezi sa predmetom spora, kao i imena svjedoka, ako ih imaju.

**Komunikacija**

**Član 26**

Ako je predlog podnijela jedna od strana u sporu, Agencija dostavlja predlog i dokumentaciju drugoj strani u sporu i poziva je da se, u roku od pet dana od dana prijema predloga, izjasni da li prihvata mirno rješavanje spora.

**Određivanje miritelja, odnosno arbitra**

**Član 27**

U slučaju kada su strane u sporu podnijele zajednički predlog miritelja, odnosno arbitra iz Imenika određuju sporazumno.

Ako se prihvati pojedinačan predlog za mirno rješavanje spora, miritelja, odnosno arbitra iz Imenika sporazumno određuju strane u sporu, u roku od tri dana od dana prihvatanja pojedinačnog predloga.

Ako strane u sporu u roku iz stava 2 ovog člana sporazumno ne odrede miritelja, odnosno arbitra, određuje ga direktor Agencije.

**Dostavljanje predloga i dokumentacije**

**Član 28**

Agencija dostavlja predlog i dokumentaciju u vezi sa predmetom spora miritelju, odnosno arbitru koji je određen za konkretan spor.

**Troškovi postupka**

**Član 29**

Svaka strana u sporu snosi svoje troškove u postupku, osim troškova miritelja, odnosno arbitra.

**Donošenje podzakonskog akta**

**Član 30**

Bliže uslove u pogledu načina međusobne komunikacije učesnika u mirnom rješavanju spora i vođenja postupka propisuje ministarstvo nadležno za poslove rada.

**2. Kolektivni spor**

**Povjerljivost**

**Član 31**

Postupak u kolektivnom sporu je povjerljiv.

**Učešće Agencije u kolektivnom pregovaranju**

**Član 31a**

**Učesnici u zaključivanju, izmjenama i dopunama kolektivnog ugovora (u daljem tekstu: učesnici u pregovaranju) mogu se saglasiti da nastale sporove rješavaju pred Agencijom, podnošenjem predloga za učešće miritelja u kolektivnom pregovaranju.**

**U sporovima iz stava 1 ovog člana miritelj:**

**-  prisustvuje pregovorima;**

**- pruža stručnu i drugu pomoć učesnicima u pregovaranju;**

**- ukazuje učesnicima u pregovaranju na predloge kolektivnih ugovora koji nijesu u skladu sa zakonom i drugim propisima.**

**Spor u djelatnostima od javnog interesa**

**Član 31b**

**U djelatnostima za koje, u skladu sa posebnim zakonom, postoji obaveza obezbjeđivanja minimuma procesa rada, strane u sporu su dužne da podnesu zajednički predlog za mirno rješavanje radnog spora pred Agencijom, u roku od 24 časa od najave štrajka.**

**Ukoliko strane u sporu ne postupe u smislu stava 1 ovog člana, nadležni organ uprave kome je dostavljena odluka o stupanju u štrajk dužan je da o tome obavijesti Agenciju.**

**U slučaju iz stava 2 ovog člana direktor Agencije, po službenoj dužnosti, pokreće postupak i određuje miritelja iz Imenika.**

**Postupak mirenja u kolektivnom sporu**

**Član 32**

Miritelj je dužan da zakaže raspravu u roku od tri dana od dana prijema predloga i dokumentacije o predmetu spora i da o tome obavijesti strane u sporu.

Strane u sporu su dužne da odrede svog predstavnika i o tome obavijeste miritelja najkasnije do dana zakazane rasprave.

Ako strane u sporu ne odrede svog predstavnika u roku iz stava 2 ovog člana, postupak mirenja vodi miritelj neposrednim kontaktom sa stranama u sporu.

**Rasprava**

**Član 33**

Miritelj otvara i vodi raspravu.

Predstavnici strana u sporu na raspravi iznose svoje stavove i predloge.

Miritelj ima pravo da odvojeno, van rasprave, prikuplja informacije i druge podatke od predstavnika strana u sporu.

Po okončanju postupka mirenja, miritelj zaključuje raspravu i sa stranama u sporu donosi preporuku o načinu rješavanja spora (u daljem tekstu: preporuka).

**Preporuka**

**Član 34**

Preporuka se daje u pisanom obliku, sa obrazloženjem.

Za preporuku je potrebno da glasaju miritelj i strane u sporu.

Ako se ne donese preporuka na način predviđen u stavu 2 ovog člana u roku od pet dana od dana zaključenja rasprave, miritelj može stranama u sporu predložiti preporuku.

Preporuka miritelja ne obavezuje strane u sporu.

**Neprihvatanje preporuke**

**Član 35**

Strana u sporu koja ne prihvati preporuku miritelja dužna je da, u roku od tri dana od dana dostavljanja preporuke, navede razloge za neprihvatanje preporuke.

Na predlog miritelja, Agencija može da objavi preporuku i razloge za neprihvatanje preporuke u medijima.

**Sporazum**

**Član 36**

Ako strane u sporu prihvate preporuku, zaključuju sporazum o rješenju spora.

Ako je predmet spora kolektivni ugovor, sporazum postaje sastavni dio kolektivnog ugovora.

Ako predmet spora nije kolektivni ugovor, sporazum ima snagu sudskog poravnanja.

**Spor u djelatnostima od javnog interesa**

**Član 37 ﻿**

U djelatnostima od javnog interesa ili u djelatnostima u kojima bi prekid rada zbog prirode posla mogao da ugrozi život i zdravlje ljudi ili da nanese štetu većih razmjera, strane u sporu su dužne da pristupe mirnom rješavanju kolektivnog spora, u skladu sa ovim zakonom.

 Djelatnosti, u smislu stava 1 ovog člana, jesu djelatnosti koje obavljaju poslodavci u oblasti: elektroprivrede, vodoprivrede, saobraćaja, informisanja (radio i televizija), PTT usluga, komunalnih djelatnosti (proizvodnja i snabdijevanje vodom, odnošenje smeća, proizvodnja, distribucija i snabdijevanje energenata i dr.), zaštite od požara, proizvodnje osnovnih prehrambenih proizvoda, zdravstvene i veterinarske zaštite, prosvjete, kulture, društvene brige o djeci i socijalne zaštite.

 Od javnog interesa, u smislu ovog zakona, jesu i djelatnosti od posebnog značaja za odbranu i bezbjednost Crne Gore u skladu sa zakonom i poslovi neophodni za izvršavanje obaveza utvrđenih međunarodnim ugovorima koje utvrdi nadležni državni organ za određenu oblast ili djelatnost.

[**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

 **Član 37 briše se**

**Zajednički predlog**

**Član 38 ﻿**

U djelatnostima iz člana 37 ovog zakona strane u sporu su dužne da zajednički podnesu predlog, u roku od tri dana od dana nastanka spora.

 Ako strane u sporu ne podnesu predlog, dužne su da o tome obavijeste Agenciju.

 U slučaju iz stava 2 ovog člana, direktor Agencije, po službenoj dužnosti, pokreće postupak mirenja i određuje miritelja iz Imenika.

 **Član 38 briše se**

[**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

**3. Individualni spor**

**Odnos mirenja i sudskog postupka**

**Član 39** [**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) - 16/2007

Individualni spor može se rješavati pred arbitrom.

Ako je sudski postupak u toku, strane u sporu se mogu sporazumjeti da pokrenu postupak mirenja pred arbitrom u bilo kojoj fazi postupka **i o tome obavještavaju nadležni sud.**

**Postupak pred arbitrom**

**Član 40**

Arbitar je dužan da zakaže raspravu u roku od tri dana od dana prijema predloga i dokumentacije o predmetu spora i o tome obavijesti strane u sporu.

Rasprava se održava u prisustvu strana u sporu i arbitra.

Arbitar otvara raspravu i utvrđuje da li sva pozvana lica prisustvuju raspravi.

Ako jedna od strana u sporu neopravdano izostane sa rasprave, arbitar može da održi raspravu u njenom odsustvu, uzimajući u obzir dokumentaciju koju je ta strana dostavila.

Svaka strana u sporu može da povuče predlog za pokretanje postupka pred arbitrom najkasnije do dana otvaranja rasprave.

**Održavanje rasprave**

**Član 41**

Održavanje rasprave je javno, ako se strane u sporu nijesu drukčije sporazumjele.

Arbitar može isključiti javnost u radu u slučajevima propisanim Zakonom o parničnom postupku.

**Vođenje rasprave**

**Član 42**

Arbitar vodi raspravu, uzima izjave od strana u sporu i drugih lica u postupku, izvodi dokaze i stara se da se u toku rasprave iznesu sve činjenice relevantne za odlučivanje.

Strane u sporu imaju pravo da se pred arbitrom izjasne o predmetu spora i odgovore na navode druge strane u sporu.

Arbitar odlučuje o odlaganju rasprave, po službenoj dužnosti ili na zahtjev strane u sporu.

U slučaju iz stava 3 ovog člana, arbitar je dužan da zakaže raspravu, najkasnije u roku od tri dana od dana odlaganja rasprave.

**Angažovanje vještaka**

**Član 43**

Arbitar može da angažuje vještaka.

Na izuzeće vještaka se shodno primjenjuju odredbe ovog zakona o izuzeću arbitra.

**Završne riječi i zaključivanje rasprave**

**Član 44**

Strane u sporu imaju pravo na davanje završne riječi na raspravi.

Ako je predmet spora raspravljen, odnosno ako su se strane u sporu saglasile o predmetu spora tako da arbitar može odlučiti, on zaključuje raspravu.

**Donošenje rješenja o predmetu spora**

**Član 45** [**verzija člana**](http://www.propisi.net/DocumnetWebClient/ingpro.webclient.Main/FileContentServlet/propis/0209cc/20947.htm?encoding=Latinica) **- 16/2007**

Arbitar donosi rješenje o predmetu spora u roku od 30 dana od dana otvaranja rasprave.

Dok traje postupak pred arbitrom rokovi za pokretanje spora pred nadležnim sudom ne teku.

**Ako se strane u sporu saglase o predmetu spora, rješenje arbitra je pravosnažno i izvršno danom dostavljanja stranama u sporu, a ako je u rješenju određeno da se radnja koja je predmet izvršenja može izvršiti u ostavljenom roku, rješenje postaje izvršno istekom tog roka.**

**Na sadržinu rješenja iz stava 1 ovog člana shodno se primjenjuju odredbe Zakona o opštem upravnom postupku.**

Rješenje je pravosnažno i izvršno danom dostavljanja stranama u sporu, a ako je u rješenju određeno da se radnja koja je predmet izvršenja može izvršiti u ostavljenom roku, rješenje postaje izvršno istekom tog roka.

**Obustava postupka**

**Član 45a**

**Ako strane u sporu nijesu postigle saglasnost o predmetu spora, arbitar rješenjem obustavlja postupak i u obrazloženju rješenja navodi sprovedene dokaze i na njih zasnovano mišljenje, odnosno svoj stav o predmetnoj stvari.**

**Strane u sporu iz stava 1 ovog člana mogu se obratiti nadležnom sudu za zaštitu svojih prava, u skladu sa zakonom.**

**Zastupanje strana u sporu**

**Član 45b**

**Strane u postupku mirnog rješavanja ranih sporova mogu zastupati zakonski zastupnici, odnosno punomoćnici.**

**Poništaj rješenja arbitra**

**Član 46**

Protiv rješenja arbitra može se podnijeti tužba za poništaj.

Rješenje arbitra može poništiti sud, i to samo ako strana koja podnese tužbu dokaže:

- da sporazum o određivanju arbitra nije bio zaključen ili da nije bio punovažan;

- ako je u sporu odlučivao arbitar koji se morao izuzeti;

- ako strana u sporu nije bila sposobna da zaključi sporazum o određivanju arbitra;

- da strana koja je podnijela tužbu za poništaj rješenja nije bila uredno obaviještena o pokretanju postupka mirenja pred arbitrom ili joj je na nezakonit način bilo onemogućeno da raspravlja pred arbitrom;

- da se rješenje odnosi na spor koji nije predviđen sporazumom.

**Obavještavanje suda**

**Član 47**

Strane u sporu su dužne da obavijeste sud o donošenju rješenja ako je postupak pred sudom prekinut.

**V EVIDENCIJA O POSTUPCIMA MIRNOG RJEŠAVANjA RADNIH SPOROVA**

**Član 48**

Agencija vodi evidenciju o postupcima mirnog rješavanja radnih sporova.

Evidencija sadrži naročito:

1) ime, prezime i adresu, odnosno naziv i sjedište strana u sporu;

2) ime i prezime miritelja, odnosno arbitra;

3) predmet spora;

4) datum pokretanja postupka;

5) datum i način okončanja spora.

**VI FINANSIRANjE**

**Član 49**

Sredstva za rad Agencije obezbjeđuju se iz budžeta Crne Gore i iz drugih izvora (donacije, pokloni i dr.).

**VII PRELAZNE I ZAVRŠNE ODREDBE**

**Član 50**

Agencija će se osnovati u roku od 60 dana od dana stupanja na snagu ovog zakona.

Izbor miritelja i arbitara i njihov upis u Imenik izvršiće se u roku od šest mjeseci od dana stupanja na snagu ovog zakona.

**Član 51**

Podzakonski akt iz člana 30 ovog zakona donijeće se u roku od 60 dana od dana stupanja na snagu ovog zakona.

**Član 52**

Kolektivni ugovori uskladiće se sa ovim zakonom u roku od šest mjeseci od dana primjene ovog zakona.

**Član 53**

Danom početka primjene ovog zakona prestaju da važe odredbe čl. 122, 123 i 124 Zakona o radu ("Sl. list RCG", br. 43/03 i 25/06) i odredbe čl. 6 i 12 i tačka 1 stava 1 člana 23 i tačka 4 stava 1 člana 25 Zakona o štrajku ("Sl. list RCG", br. 43/03 i 71/05).

**Član 54**

Ovaj zakon stupa na snagu osmog dana od dana objavljivanja u "Službenom listu Crne Gore", a primjenjivaće se od 1. januara 2008. godine.

1. **NAPOMENA**: nova rješenja u zakonu obilježena su crvenom bojom

Članovi zakona koji su brisani obilježeni su sivom bojom. [↑](#footnote-ref-1)